DA Den Europæiske Unions Tidende C 362/15

Sag anlagt den 11. oktober 2011 — Europa-Kommissionen mod Den Franske Republik

(Sag C-520/11)

2011/C 362/22

Processprog: fransk

Parter

Sagsøger: Europa-Kommissionen (ved F. Jimeno Fernández og D. Bianchi, som befuldmægtigede)

Sagsøgt: Den Franske Republik

Sagsøgerens påstande

Europa-Kommissionen har nedlagt følgende påstande:

— Den Franske Republik har, idet den ikke har gennemført Kommissionens beslutning 2009/726/EF af 24. september 2009, hvorved Frankrig tilpligtes at suspendere anvendelsen af sine foranstaltninger om forbud mod, at der føres mælk og mejeriprodukter til konsum ind på Frankrigs område fra bedrifter, hvor der er et bekræftet tilfælde af klassisk scrapie, tilsidesat sine forpligtelser i henhold til artikel 4, stk. 3, TEU og artikel 288 TEUF.

— Den Franske Republik tilpligtes at betale sagens omkostninger.

Søgsmålsgrunde og væsentligste argumenter

Den 25. februar 2009 vedtog Frankrig en bekendtgørelse med henblik på forbud mod import til Frankrigs område af mælk og mejeriprodukter til konsum fra får og geder, der udgør en risiko med hensyn til overførbare spongiforme encephalopatier.

Kommissionen forelagde sagen for den Stående Komité for Fødevarekæden og Dyresundhed (SCOFCAH) med henblik på forlængelse, ændring eller ophævelse af de nævnte midlertidige nationale beskyttelsesforanstaltninger.

Det er på grundlag af den foreliggende videnskabelige dokumentation og efter høringerne af komitéen Kommissionens opfattelse, at de midlertidige beskyttelsesforanstaltninger, som Frankrig har vedtaget, er mere vidtgående, end hvad der nødvendigt for at undgå en alvorlig risiko for menneskers sundhed, også selv om man tager forsigtighedsprincippet i betragtning, og Kommissionen vedtog på grundlag af artikel 54, stk. 2 i forordning nr. 178/2002 (1) beslutning 2009/726/CE (2), hvorved Frankrig tilpligtes at suspendere anvendelsen af disse foranstaltninger.

Den Franske Republik har anlagt et annullationssøgsmål til prøvelse af den anfægtede beslutning. Den Franske Republik har dog ikke fremsat begæring om udsættelse af gennemførelsen af denne beslutning.

Kommissionen finder, at Den Franske Republik har tilsidesat sine forpligtelser i henhold til artikel 4, stk. 3, TEU og artikel 288 TEUF, idet den ikke har gennemført den pågældende beslutning.

For det første træffer medlemsstaterne i henhold til artikel 4, stk. 3, TEU alle almindelige eller særlige foranstaltninger for at sikre opfyldelsen af de forpligtelser, der følger af traktaterne eller af retsakter vedtaget af EU-institutionerne.

For det andet fastsætter artikel 288 TEUF, at en beslutning er bindende i alle enkeltheder for dem, som beslutningen er rettet til, for at sikre den fulde virkning af beslutningen.

Da annullationssøgsmålet, der er anlagt af Den Franske Republik mod Kommissionens beslutning 2009/726/EF, ikke har opsættende virkning, og Den Franske Republik ikke har fremsat begæring om udsættelse af gennemførelsen af beslutningen, er anvendelsen af den anfægtede beslutning ikke blevet udsat.

(1) Europa-Parlamentets og Rådets forordning (EF) nr. 178/2002 af 28.1.2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (EFT L 31, s. 1).

(2) Kommissionens beslutning af 24.9.2009 om midlertidige beskyttelsesforanstaltninger truffet af Frankrig mod, at der føres mælk og mejeriprodukter ind på Frankrigs område fra en bedrift, hvor der er et bekræftet tilfælde af klassisk scrapie (EUT L 258, s. 27).